14/2002. (VIII. 8.) rendelet

a helyi környezet védelméről

(egységes szerkezetben: 17/2002. (X. 5.), 11/2003. (VI. 17.), 15/2005. (V. 24.), 16/2006. (VI. 27.), 18/2008. (IX. 16.), 23/2011. (VI. 30.), 14/2012 (IV. 27), 20/2012. (VII.26.), a 31/2012. (XI.30.), valamint az 1/2019. (I.31.) rendeletekkel)

Vecsés Város Önkormányzatának Képviselőtestülete a környezet védelmének általános szabályairól szóló 1995. évi LIII. törvény 46. § (1) bekezdésének c) pontjában foglaltak alapján a helyi környezet védelméről a következő rendeletet alkotja:

**Általános rendelkezések**

**1.§** (1) E rendelet célja, hogy Vecsés város (a továbbiakban: település) közigazgatási területén a környezet védelmét biztosítsa és az erre vonatkozó feladatokat, kötelezettségeket és tilalmakat a helyi sajátosságoknak megfelelően megállapítsa.

(2) A rendelet hatálya kiterjed: a település közigazgatási területére, azon állandó vagy ideiglenes jelleggel tartózkodó, illetőleg tevékenységet folytató természetes és jogi személyekre valamint jogi személyiséggel nem rendelkező egyéb szervezetekre.

(3) A települési környezet védelmében a (2) bekezdésben megjelöltek kötelesek hathatósan közreműködni és a szennyeződést eredményező tevékenységtől, illetőleg magatartástól tartózkodni.

(4) A település területén a hulladékkezelési közszolgáltatásról az önkormányzat - külön rendeletében foglaltak szerint - gondoskodik.

**A közterületek és ingatlanok tisztántartása**

**2.§** (1) A közterületek - ide értve a közcélú ingatlanokat, utakat, tereket, parkokat, játszótereket, kiránduló helyeket, sportolás célját szolgáló területeket stb. és azokon elhelyezett műtárgyakat és nyílt árkokat – rendszeres tisztántartását (utcaseprés, locsolás), valamint az egészségre káros növények irtását a város közigazgatási területén a Polgármesteri Hivatal által megbízott vállalkozás végzi.

(2) A település közterületén szemetelni, vagy azt és annak műtárgyait, továbbá az ott elhelyezett tárgyakat, berendezéseket, növényeket beszennyezni és megrongálni, továbbá közterület-használati engedély nélkül építési vagy más anyagot, hulladékot (kerti nyesedéket stb.), és törmeléket, valamint használatból kivont, feleslegessé váló tárgyakat lerakni tilos. Szemetet, hulladékot csak arra célra szolgáló szeméttartóba lehet elhelyezni. Állati tetemet, vagy olyan anyagot, ami a levegőt szennyezi és az egészséget veszélyezteti vagy élősdiek számára táptalajt nyújt közterületen és magánterületen elhelyezni nem szabad.

(3) Közterületen szennyező anyagot csak olyan módon szabad szállítani, hogy az szennyezést ne idézzen elő. Porképző vagy könnyen lesodródó anyagokat rögzített ponyvával, nedvesített állapotban, bűzös anyagot csak légmentesen lezárt tartállyal szabad szállítani.

(4) Ha a jármű üzemelése, szállítás vagy rakodás során a közterület szennyeződik, a jármű vezetője, amennyiben személye nem állapítható meg, úgy a jármű tulajdonosa köteles gondoskodni a szennyeződés eltávolításáról

(5) A közterületen járművet mosni, olajcserét vagy azon más, szennyeződést okozó tevékenységet végezni tilos.

**3.§** (1) Az ingatlan tulajdonosa (használója) köteles gondoskodni

1. az ingatlan rendben- és tisztántartásáról, a gyom- és allergén növényektől való megtisztításáról;
2. az ingatlan előtti járdaszakasz, szikkasztó árok tisztántartásáról és karbantartásáról, az ónos esőtől, hótól, jégtől síkossá vált járdák - szükség esetén naponta többszöri - takarításáról, síkosság mentesítéséről;
3. az ingatlanról a közterületre kihajló bokrok, faágak telekhatárvonalig illetőleg a járda fölé hajló ágak 2,5 méter magasságig történő lemetszéséről.

(2) A járdáról letakarított havat és jeget úgy kell elhelyezni, hogy az a gyalogos- és közúti járműforgalmat ne akadályozza.

**4.§** Tűzvédelmi, közegészségügyi és településképi szempontból vagy egyéb közérdekből a környezetvédelmi hatóság kötelezheti az ingatlan tulajdonosát az ingatlan (telek) rendbetételére, gyomtalanítására, és az ott összegyűlt hulladék elszállítására.

**A levegő védelme**

**5.§** (1) Vecsés város az országos levegő-minőségvédelmi besorolás szempontjából védett, I. kategóriába tartozik. A település belterületén légszennyező anyagok ártalmas mennyiségben történő kibocsátásával járó minden tevékenység tilos.

(2) Az egyedi fűtéssel rendelkező lakóházakban a megfelelően karbantartott tüzelőberendezésekben csak az arra a berendezésre engedélyezett tüzelőanyagot szabad elégetni. A fűtőberendezésben egészségre káros égésterméket kibocsátó anyagot (különösen ipari hulladékot, műanyagot, gumit, vegyszert, festéket stb.) égetni tilos.

(3) Avart és kerti hulladékot elégetni tilos. Ezek rendszeres elszállításáról a Vecsési Városgondnok Nonprofit Kft. - az általa ellenérték fejében rendelkezésre bocsátott műanyag zsákokban - gondoskodik.

(4) A szabadban tüzet gyújtani, tüzelőberendezést használni csak úgy lehet, hogy az a környezetére tűz- vagy robbanásveszélyt ne jelentsen.

(5) A szabadban a tüzet és üzemeltetett tüzelőberendezést őrizetlenül hagyni nem szabad, s veszély esetén, vagy ha arra szükség nincs, a tüzet azonnal el kell oltani.

(6) A tüzelés, a tüzelőberendezés használatának színhelyén olyan eszközöket és felszereléseket kell készenlétbe helyezni, amelyekkel a tűz terjedése megakadályozható, illetőleg a tűz eloltható.

(7) Tilos védett területen, véderdő, fás vagy fenyves erdő területén tüzet gyújtani. Száraz nád és más vízi növényzet égetéséhez a vízfolyások területén hatósági engedély szükséges.

**A víz védelme**

**6.§** (1) Az ingatlantulajdonos köteles gondoskodni az ingatlana előtti nyílt árok és annak műtárgyainak tisztántartásáról, a csapadékvíz zavartalan lefolyását akadályozó anyagok és más hulladékok eltávolításáról. Csapadékvíz ingatlanról történő kivezetése csak abban az esetben lehetséges, amennyiben az ingatlan előtt szikkasztóárok található.

(2)

(3) A vízelvezető rendszereket, minden olyan behatástól védeni kell, ahol a vizek öntisztulási képességei hátrányosan megváltoznak.

(4) A vizek környezete és tisztasága védelmében tilos

a) a vizek fertőzése és káros szennyezése, a vízelvezető rendszerekbe veszélyes hulladék, vegyszer, azok csomagolóanyagainak, mérgező anyagoknak, motorolaj származékoknak bevezetése;

b) a belterületi csapadékvíz levezető rendszerekbe (árkokba) a fentieken kívül szennyvizet vagy egyéb más hulladékot juttatni,

c) ásott vagy fúrt kutakba szennyvizet, veszélyes, mérgező hulladékot juttatni, kutakat engedély nélkül betemetni;

1. a szennyvízcsatorna hálózatba csapadékvizet bevezetni;
2. az élővízfolyást eltorlaszolni, a víz természetes hozamát, lefolyását, a víz áramlásának viszonyait megváltoztatni, a vízfolyások medrét, partját szűkíteni, illetve feltölteni. A károkozó köteles az eredeti állapot visszaállítására, a károk megtérítésére;
3. a meglévő ivóvíz vízellátást biztosító hálózatot veszélyeztetni, szabálytalan, engedély nélküli rákötéssel az ivóvizet szennyezni, továbbá a szennyvizet kilocsolni.

 (5)

**7.§**

**Zöldterületek fenntartása és kezelése**

**8.§** (1) A település közigazgatási területén lévő zöldterületek, valamint növényzet ápolásáról és az idényszerű növényvédelmi munkálatok elvégzéséről ingatlanjukon és ingatlanjuk előtt az ingatlantulajdonosok kötelesek gondoskodni.

(2) A közhasználatú parkok építéséről, felújításáról, fenntartásáról, gondozásáról és ápolásáról az önkormányzat gondoskodik.

(3) A zöldterületek, valamint a növényzet és az állatvilág megóvása érdekében tilos

a) közterületen lévő hársfákról az ingatlantulajdonos engedélye nélkül - a növényi részek (virágok, levél, termés stb.) szedése, a fák megcsonkítása. Tilos az élő fára plakát kiragasztása és kiszegezése;

b) a közhasználatú, valamint a természetvédelmi területeken és az egyéb zöldterületen a hasznos állatok, a védett madarak bármilyen eszközzel való zavarása, fészkek rongálása, a tojások és fiókák kiszedése és irtása;

c) a közhasználatú és egyéb zöldterületen, valamennyi közkifolyónál, kútnál a járművet mosni;

d) a közterületen, külterületen a fákat indokolatlanul, a fa pusztulását elősegítő módon megcsonkítani;

e) a növények olyan módon való gyűjtése, károsítása, amely a faj vagy fajta káros megváltoztatásához, illetőleg kipusztulásához vezethet

f)A közterületen telepített sövények magassága az 50 cm-t nem haladhatja meg,

1. a közlekedést zavaró és veszélyeztető fák ágainak és a bokrok eltávolításáért az út kezelője köteles gondoskodni.
2. az önkormányzat tulajdonában lévő zöldterületekre, közterületei zöldterületen lévő gyepfelületre ráhajtani, valamint azokon gépkocsival, illetőleg más járművel parkolni.

 (4) A játszótereket és a hozzá tartozó zöldterületeket a 14 éven aluli gyermekek használhatják.

A 6 éven aluli gyermek a játszóteret csak kísérő felügyeletében használhatja.

(5)

(6) Magánterületen diófák és fenyőfák, valamint az egyéb védett fafajok kivágása engedélyhez kötött, az engedélyben új telepítés végrehajtása előírható.

**Zajvédelem**

 **9.§**

**10. §**

**11.§**

 **A település környezetvédelmi gazdasági alapja**

**12.§** (1) Az Önkormányzat a település környezetvédelmi feladatai megoldásának elősegítése érdekében Önkormányzati Környezetvédelmi Alapot (a továbbiakban: ÖKA) működtet.

(2) Az ÖKA bevételei:

a)a települési önkormányzat által véglegesen kiszabott környezetvédelmi bírság teljes összege,

b)az illetékes környezetvédelmi hatóság által a települési önkormányzat területén véglegesen kiszabott környezetvédelmi bírságok összegének harminc százaléka a veszélyhelyzet kihirdetését megalapozó eseménnyel összefüggésben véglegesen kiszabott környezetvédelmi bírságok kivételével,

c) a környezetterhelési díjak és az igénybevételi járulékok külön törvényben meghatározott része,

d) a települési önkormányzat bevételeinek környezetvédelmi célokra elkülönített összege,

e) egyéb bevételek.

(3) Az ÖKA bevételeinek felhasználását az éves költségvetési rendelet szabályozza, végrehajtását és az elszámolást a zárszámadási rendelet tartalmazza.

**Vegyes rendelkezések**

 **13.§**

13/A.§ (1) Aki a környezet helyi védelmére vonatkozó - ide értve a szilárd és folyékony hulladékkal való gazdálkodásról szóló - jogszabályi rendelkezéseket, valamint az ezeken alapuló hatósági határozatokat tevékenységével vagy mulasztásával megsérti és ezzel a környezetet károsítja, külön jogszabály alapján bírságot köteles fizetni.

(2) A bírságot a környezetvédelmi hatóság, illetőleg külön jogszabályban meghatározott esetekben a jegyző szabja ki.

(3) A bírság mértékét a jogszabályban meghatározott feltételek szerint kell megállapítani. A kivetett bírság adók módjára behajtható köztartozás.

(4) A bírság nem mentesít a büntetőjogi, szabálysértési továbbá a kártérítési felelősség, valamint a tevékenység korlátozására, felfüggesztésére, tiltására, illetőleg a megfelelő védekezés kialakítására, a természetes vagy a korábbi környezet helyreállítására vonatkozó kötelezettségek teljesítése alól.

**14.§**

**15.§** Ez a rendelet a kihirdetését követő 8. napon lép hatályba.

Vecsés, 2002. augusztus 6.

Bükk László polgármester sk. Takács Mária jegyző sk.